สวัสดีปีใหม่ 2563 นักท่องเที่ยวแห่ชมแสงแรกบนจุดชมวิวเสม็ดนางชี
นักท่องเที่ยวแห่รอชมแสงแรกของปี 2563 ที่จุดชมวิวเสม็ดนางชีบูทีค มหัศจรรย์ความงามของอ่าวพังงาเมื่อเวลา 06.00 น. วันที่ 1 ธันวาคม 2563 ผู้สื่อข่าวรายงานว่า ที่จุดชมวิวเสม็ดนางชีบูทีค บ้านหินร่ม ม.2 ต.คลองเคียน อ.ตะกั่วทุ่ง จ.พังงา มีกลุ่มนักท่องเที่ยวผู้ที่ชื่นชอบและหลงใหลในธรรมชาติจำนวนมาก ได้เดินทางขึ้นมาชมแสงแรกของปี จนห้องพักและเต็นท์เต็มทุกหลัง โดยจุดชมวิวเสม็ดนางชีเป็นจุดชมวิวที่ได้รับความนิยมอย่างต่อเนื่องตลอด 3 ปีที่ผ่านมา เนื่องจากมีวิวที่สวยงามของอ่าวพังงา ที่มีป่าเกาะเป็นเขาหินปูนหลากหลายรูปแบบ เรียงรายกันอยู่อย่างสวยงามสุดลูกหูลูกตา จนปัจจุบันกลายเป็นจุดท่องเที่ยวสำคัญที่ต้องห้ามพลาดของจังหวัดพังงา และสามารถมาเที่ยวได้ตลอดทั้งปีสำหรับคำว่า เสม็ดนางชี ชาวบ้านเรียกบ้าน เหม็ดนางชี มาจากเรื่องเล่าปรัมปรา ว่าในอดีตหมู่บ้านแห่งนี้ มีพระภิกษุชรา 1 รูป อาศัยอยู่ที่ เขาพระอาดเฒ่า พระภิกษุหนุ่ม อาศัยอยู่ที่เขาพระอาดหนุ่ม และมีแม่ชีอาศัยอยู่ที่ใกล้จุดชมวิว และจะเดินไปมาหาสู่กัน แล้วต้องเดินผ่านลำคลอง เมื่อแม่ชีเดินผ่านจะต้องเหม็ดผ้าขึ้น (พับผ้าขึ้น ถลกชายผ้า) ให้พ้นจากระดับน้ำ ไม่เช่นนั้นชายผ้าก็จะเปียกหมด เลยเป็นที่มาของคำว่า เหม็ดนางชี และเพี้ยนมาเป็น เสม็ดนางชี ในปัจจุบัน ส่วนเขาพระอาดนั้นมาจากพระที่เห็นแม่ชีถลกผ้าข้ามคลองแล้วมีอาการกำหนัด ซึ่งภาษาถิ่น จะเรียกว่า อาด จึงเป็นที่มาของเขาพระอาดด้วยเช่นกัน.
นักท่องเที่ยวแห่รอชมแสงแรกของปี 2563 ที่จุดชมวิวเสม็ดนางชีบูทีค มหัศจรรย์ความงามของอ่าวพังงา
ปีใหม่,ปีใหม่ 2563,พังงา,จุดชมวิว,เสม็ดนางชี,นักท่องเที่ยว,แสงแรก,ข่าวทั่วไป